«Джэгурэшым» куэд дехьэх
Сабийхэр еджакIуэ ныбжьым итыху куэд къащIэ. Абыхэм я щIэныгъэм хагъэхъуэн папщIэ курыт школхэм щадж предметхэм гъэщIэгъуэнагъ гуэрхэр хэзылъхьэ зэхьэзэхуэр щокIуэкI.
Ди жагъуэ зэрыхъущи, адыгэбзэмрэ адыгэ литературэмкIэ щIэщыгъуагъ зыхэлъ апхуэдэ зэхыхьэхэр ди мащIэщ. «Адыгэбзэ хасэм» фIыщIэ ин хуэфащэщ иужьрей илъэсхэм апхуэдэ зэхьэзэхуэхэр зэрыригъэкIуэкIым папщIэ. Абы лэжьыгъэшхуэ щызэфIах анэдэлъхубзэм, хабзэм, гъэсэныгъэм, ущииныгъэм ятеухуауэ, къищынэмыщIауэ, бзэм и къулеягъым сабийхэм гу лъегъэтэным ехьэлIа Iуэхугъуэхэри наIуэ къыщащI. Абыхэм ящыщщ «Джэгурэш зэпеуэм» и етIуанэ Iыхьэу Налшык дэт Къэрал концерт гъэлъэгъуапIэм щрагъэкIуэкIар. Зэпеуэм хэтащ Къармэхьэблэ, Лашынкъей, Арщыдан къуажэхэм дэт курыт школхэм, Налшык къалэ дэт гимназие №4-м я гъэсэнхэр.
Зэ еплъыгъуэкIэ, фIэщщIыгъуейт къуажэм къыщыхъуа, щапIа, зи анэдэлъхубзэм хуэшэрыуэ сабийхэмрэ урысыбзэ фIэкIа махуэ къэс зэхэзымых къалэдэс сабийхэмрэ зы щIакIуэ кIапэ зэдытеувэфыныр, зэпеуэн дэнэ къэна. Залым щIэс псоми япэ теплъэгъуэ къудейм фIэкIа ямылъагъу щIыкIэ, гъэщIэгъуэн ящыхъуат къалэм щапI сабийхэм зэпеуэр къахьэхун мурад зэраIэр (икIи ар абыхэм къайхъулIащ), игъащIэ лъандэрэ адыгэ къуажэжь дэсам хуэдэу анэдэлъхубзэр «къажьэдэлъэлъу» зэращIэр, зэрагъэшэрыуэр.
«УгушыIэнумэ, къеблагъэ!» зэпеуэм КъуийцIыкIу и хъуржыныр къатIэщIат еджакIуэ цIыкIухэм.
Зэхьэзэхуэр зылъэгъуа псоми хьэкъыу япхыкIащ апхуэдэу ди щIэблэм анэдэлъхубзэр ягъэбзэрэбзэфмэ, лъэпкъыр дызэрымыкIуэдыжынур.
ФIыщIэ ин яхуэфащэщ зэпеуэр къызэзыгъэпэща «Адыгэбзэ хасэм» и тхьэмадэ Табыщ Муратрэ абы и лэжьэгъухэмрэ. Апхуэдэуи къыхэгъэщыпхъэщ гупхэр зыгъэхьэзыра егъэджакIуэхэр, зи сабийхэм я бзэр IэщIыб езымыгъэщI адэ-анэхэр. Афэрым!
КIуэкIуэ ХьэIишэт,
егъэджакIуэ.
